Foto’s: Rooikat maak draai op Clifton(Foto: Steve Leslie) Wilde diere wat op vreemde plekke hul verskyning maak, is beslis geen ongewone verskynsel vir Suid-Afrikaners nie. ŉ Rooikat op Clifton se strand bly egter maar spesiaal. Die rooikat is Donderdag op Clifton opgemerk waar Steve Leslie en sy vriendin skemerkelkies gedrink het, het Cape Town Etc. berig. “Dit was ŉ wonderlike voorreg om só ŉ skaars kat te sien. “Ons het skemerkelkies op Clifton se Eerste Strand gedrink toe my vriendin sê: ‘O, genade, kyk daar! Dit lyk soos ŉ rooikat.’ “Ek het aanvanklik gedink ‘wat is ŉ rooikat?’, omdat ek van Kanada afkomstig is,” het hy gesê. “Die rooikat het doodluiters langs die strand afgestap.” Volgens Leslie het hy die dier tot by die rotse gevolg, waar hulle net na mekaar gestaar het. “Die rooikat was glad nie geraak deur my teenwoordigheid nie. Ná ŉ ruk het dit tussen die rotse verdwyn. “In 40 jaar van wêreldreise en besoeke aan 90 lande het ek nog nooit só ŉ kat op die strand sien stap nie.”